EUNAVFOR Med Operazzjoni SOPHIA tikkontribwixxi lejn it-tfixkil tal-mudell kummerċjali tal-faċilitaturi tad-dħul klandestin u t-traffikanti tal-persuni. Fil-25 ta' Lulju 2017, il-Kunsill estenda l-mandat tal- EUNAVFOR MED operazzjoni SOPHIA 31 ta' Diċembru 2018 . EUNAVFOR MED operazzjoni Sophia hija l-operazzjoni navali tal-UE li tfixkel il-mudell kummerċjali tal-faċilitaturi tad-dħul klandestin ta' migranti u t-traffikanti ta' bnedmin fin-Nofsinhar tal-Mediterran Ċentrali. L-operazzjoni għandha żewġ kompiti ta' appoġġ: it-taħriġ tal-Gwardja tal-Kosta u l-Flotta Navali Libjani u l-kontribut għall-implimentazzjoni tal-embargo tan-NU fuq l-armi fl-ibħra miftuħa 'l barra mill-kosta tal-Libja skont il-UNSCR 2292 (2016) u 2357 (2017). Il-Kunsill emenda wkoll il-mandat tal-operazzjoni biex: tistabbilixxi mekkaniżmu ta' monitoraġġ ta' trainees biex tiġi żgurata l-effiċjenza fit-tul tat-taħriġ tal-Gwardja tal-Kosta Libjana; attivitajiet ta' sorveljanza ġodda u tiġbor informazzjoni dwar it-traffikar illegali ta' esportazzjonijiet taż-żejt mil-Libja f'konformità mal-UNSCR 2146 (2014) u 2362 (2017); ittejjeb il-possibbiltajiet għall- iskambju ta' informazzjoni dwar it-traffikar tal-bnedmin mal-aġenziji tal-infurzar tal-liġi tal-istati membri, FRONTEX u EUROPOL. "Sentejn ilu, l-istati membri tal-Unjoni Ewropea ddeċidew b'mod unanimu li jindirizzaw flimkien wieħed mill-aktar reati ta' stmerrija ta' żminijietna - it-traffikar tal-bnedmin - bl-istabbiliment ta' EUNAVFOR MED Operazzjoni Sophia. Inqabdu ħafna faċilitaturi suspettati tad-dħul klandestin ta' persuni u ġew salvati ħafna ħajjiet fil-Baħar Mediterran, u mis-sena l-oħra 'l hawn in-nisa u l-irġiel tagħna li jservu taħt il-bandiera Ewropea kienu wkoll qed iħarrġu lill-Gwardja tal-Kosta Libjana u jinfurzaw l-embargo fuq l-armi fl-ibħra miftuħa 'l barra mill-kosta tal-Libja. Illum, jiena partikolarment kburija li nħabbar li l-mandat tal-Operazzjoni Sophia ġġedded b'mod unanimu u għal darb'oħra b'kompiti addizzjonali", qalet Federica Mogherini, Rappreżentant Għoli tal-Unjoni għall-Affarijiet Barranin u l-Politika ta' Sigurtà. "Bħala kwistjoni ta' prijorità, fil-jiem li ġejjin ser nibdew ir-reviżjoni tal-pjan operazzjonali biex ninkludu l-kompiti l-ġodda, bħall-mekkaniżmu għall-monitoraġġ tal-attivitajiet ta' wara t-taħriġ tal-Gwardja tal-Kosta u l-Flotta Navali, u biex insaħħu l-effikaċja tal-missjoni u r-responsabbiltà komuni għall-istati membri kollha", żiedet tgħid. L-EUNAVFOR MED Operazzjoni Sophia tnediet fit-22 ta' Ġunju 2015, bħala parti mill-approċċ komprensiv tal-UE biex tiġi ġestita aħjar il-migrazzjoni irregolari u jiġu mfixkla t-traffikanti u n-netwerks tal-faċilitaturi tad-dħul klandestin. L-operazzjoni daħlet fil-fażi attiva tagħha f'Ottubru 2015, biex b'hekk setgħu jsiru l-identifikazzjoni, il-qbid u l-qerda ta' bastimenti użati jew suspettati li qed jintużaw minn faċilitaturi tad-dħul klandestin tal-migranti jew mit-traffikanti tagħhom. Minn dakinhar 'l hawn, l-operazzjoni kkontribwixxiet għall-arrest u t-trasferiment lill-awtoritajiet Taljani ta' 110 faċilitatur u traffikant suspettat, u nnewtralizzat 470 bastiment. Barra minn hekk, l-operazzjoni għenet biex issalva madwar 40 000 ħajja. Il-Kunsill żied iż-żewġ kompiti ta' appoġġ mal-mandat tal-operazzjoni fl-20 ta' Ġunju 2016. Minn dakinhar 'l hawn, l-operazzjoni ħarrġet 136 Gwardja tal-Kosta u persunal tal-Flotta Navali Libjani. Hija laqgħet wkoll aktar minn 650 bastiment, wettqet 51 approċċ faċli, 7 stħarriġiet dwar il-bandiera u 3 ispezzjonijiet fil-qafas tal-kontribut tagħha għall-implimentazzjoni tal-embargo tan-NU fuq l-armi fl-ibħra miftuħa 'l barra mill-kosta tal-Libja. Il-Kmandant tal-Operazzjoni EUNAVFOR MED huwa l-Viċi Ammirall Credendino, mill-Italja. Il-kwartieri ġenerali tal-missjoni jinsabu f'Ruma. EUNAVFOR MED operazzjoni Sophia It-tiftix ta' soluzzjonijiet għal pressjonijiet migratorji (informazzjoni ġenerali)